व्यवसायीलाई करको दायरामा ल्याउन घुम्ती शिविर
व्यवसायीलाई करको दायरामा ल्याउन व्यवसाय दर्ता तथा नवीकरण घुम्ती शिविर सञ्चालन गरिएको छ ।
शेरबहादुर राईओखलढुङ्गा, भदौ ५ गते । व्यवसायीलाई करको दायरामा ल्याउन व्यवसाय दर्ता तथा नवीकरण घुम्ती शिविर सञ्चालन गरिएको छ । मानेभञ्ज्याङ गाउँपालिकाले पालिकाका विभिन्न बजार क्षेत्रमा व्यवसाय सञ्चालन गरेका व्यवसायीलाई करको दायरमा ल्याउन व्यवसाय तथा नवीकरण शिविर सञ्चालन गरेको हो । पालिकाले विभिन्न चार स्थानमा शिविर सञ्चालन गरेको शिविरमार्फत १४९ व्यवसाय दर्ता भएका छन् । पहिलो दिन मानेभन्ज्याङ गाउँपालिका –७ हर्कपुरमा सञ्चालन गरिएको शिविरमार्फत ४१ वटा नयाँ व्यवसाय दर्ता भएको प्रमुख प्रशासकीय अधिकृत छविलाल राईले बताउनुभयो । नौ वटा व्यवसाय नवीकरण भएका छन् । दोस्रो दिन मानेभन्ज्याङ –६ को जयरामघाटमा सञ्चालन गरिएको शिविरमार्फत १५ र थाक्लेका नौ वटा गरी २४ वटा नयाँ व्यवसायी दर्ता हुन आएको प्रमुख प्रशासकीय अधिकृत राईको भनाइ छ । तेस्रो दिन मानेभन्ज्याङ –५ को हिटी र मानेभन्ज्याङ बजारका ४१ वटा व्यवसाय दर्ता भएका छन् । त्यसैगरी वडा –४ केतुकेमा सञ्चालन गरिएको शिविरमार्फत ४३ वटा व्यवसाय दर्ता भएका छन् । पाँच वटा नवीकरण भएका छन् । गाउँपालिकाको क्षेत्रमा सञ्चालित उद्योग, पसल, फर्म र व्यवसायलाई स्थानीय तहमा करको दायरामा ल्याउन सहज सेवा प्रवाहका लागि व्यवसाय दर्ता घुम्ती शिविर सञ्चालन गरिएको गाउँपालिका अध्यक्ष ज्ञानेन्द्र रुम्दालीले बताउनुभयो ।दर्ता नगरी सञ्चालन हुँदैआएका पसल, व्यवसाय, उद्योगलाई व्यवस्थित गर्न, नियमन गर्न र करको दायरामा ल्याउन शिविर सञ्चालन गरिएको अध्यक्ष रुम्दालीको भनाइ छ । शिविरमा दर्ता तथा नवीकरण हुन छुटेका व्यवसायीलाई वडा स्तरीय दर्ता नवीकरण अभियानमा समेटिने अध्यक्ष रुम्दालीले जानकारी दिनुभयो । शिविर सञ्चालनकै क्रममा गाउँपालिकाले बजार अनुगमन गरेको छ । अनुगमनका क्रममा फेला परेका म्याद गुज्रिएका सामग्री बरामद गरी नष्ट गरिएको गाउँपालिकाले जनाएको छ । 